NOTĂ INFORMATIVĂ
la proiectul de decizie Cu privire la permiterea instalării indicatorului de orientare (decorativ) cu denumirea localității „Satul Slobozia”

     Proiectul de decizie este elaborat în baza demersului Primarului satului Slobozia, prin care se solicită acordarea permisiunii pentru instalarea unui indicator de orientare (decorativ) cu denumirea localității „Satul Slobozia”, amplasat pe marginea părții carosabile a drumului de acces L 595.
     Necesitatea promovării prezentului proiect derivă din importanța asigurării unei semnalizări vizuale clare și vizibile la intrarea în localitate, care să faciliteze orientarea participanților la trafic, să contribuie la sporirea siguranței rutiere și să îmbunătățească imaginea estetică a localității.
Totodată, instalarea unui indicator de acest tip are rol de identificare a localității și de promovare a acesteia, inclusiv din perspectiva dezvoltării imaginii publice și a vizibilității administrative în spațiul raional.
     Amplasarea indicatorului pe marginea drumului de acces L 595 urmează a fi realizată cu respectarea strictă a normelor tehnice, de siguranță rutieră și a prevederilor legale în vigoare, astfel încât să nu afecteze vizibilitatea în trafic, siguranța circulației rutiere sau integritatea infrastructurii drumului public.
     Temeiul juridic al proiectului îl constituie prevederile art. 9 din Legea drumurilor nr. 509/1995, art. 16 din Legea nr. 131/2007 privind siguranța traficului rutier și art. 43 alin. (1) lit. c) din Legea nr. 436/2006 privind administrația publică locală.
    Implementarea deciziei nu necesită alocări financiare din bugetul raional.
    În contextul celor expuse, se propune aprobarea proiectului de decizie în forma prezentată.



